Քևին Կուրանյի

Քևին Կուրանյի (գերմ.՝ Kevin Kurányi, մարտի 2, 1982(1982-03-02), Ռիո դե Ժանեյրո, Բրազիլիա), գերմանացի նախկին ֆուտբոլիստ։ Ունի բրազիլական և հունգարական արմատներ։ Խաղացել է կենտրոնական հարձակվողի դիրքում և հայտնի է եղել օդային պայքարում լավ խաղ ցուցադրելու և գոլային պահն ավարտելու կարողությունների համար։ Հանդես է եկել Շտուտգարտի, Շալկե 04-ի, Դինամո Մոսկվայի և Հոֆենհայմի կազմում։ 2003 թվականից 2008 թվականներին խաղացել է Գերմանիայի ազգային հավաքականում։


== Ակումբային կարիերա ==


=== Վաղ կարիերա ===
Կուրանյին սկսեց ֆուտբոլ խաղալ 1988 թվականին՝ 6 տարեկան հասակում՝ միանալով բրազիլական Սերանոյին։ 1993 թվականին նա միացավ պանամայական Լաս Պրոմեսասին, սակայն 1 տարի անց նորից վերադարձավ Սերանո։ 1996 թվականին նա նորից 1 տարով միացավ Լաս Պրոմեսասին։


=== Շտուտգարտ ===
1997 թվականին Կուրանյին միացավ Շտուտգարտին՝ սկսելով հանդես գալ ակումբի B թիմի կազմում։ Շտուտգարտի հետ իր առաջին պրոֆեսիոնալ պայմանագիրը կնքեց 2001 թվականին։
Շտուտգարտի երիտասարդական թիմի կազմում 33 խաղ անցկացնելուց հետո Կուրանյին անցկացրեց 99 հանդիպում Շտուտգարտի առաջին կազմում՝ դառնալով 40 գոլի հեղինակ։ Բացի այդ, նա մասնակցեց 22 խաղի եվրոպական առաջնություններում՝ դառնալով 10 գոլի հեղինակ։ 2002-03 մրցաշրջանում Կուրանյին դարձավ Բունդեսլիգայի մրցաշրջանի լավագույն ռմբարկուն, իսկ Շտուտգարտը զբաղեցրեց 2-րդ տեղը առաջնությունում։ Շտուտգարտի կազմում այդ ժամանակ հանդես էին գալիս նաև Տիմո Հիլդեբրանդը, Անդրեաս Հինկելը, Ալեքսանդր Հլեբը, Ֆիլիպ Լամը և Իմրե Սաբիչը, ում շնորհիվ Շտուտգարտը բարձրորակ հարձակվողական ֆուտբոլ էր ցուցադրում։


=== Շալկե 04 ===
2005 թվականի ամռանը Կուրանյին տեղափոխվեց Շալկե 04՝ կնքելով պայմանագիր մինչև 2010 թվականը։ 2005-ից 2008 թվականներին Կուրանյին դարձավ թիմի լավագույն ռմբարկուն՝ օգնելով Շալկեին 3 տարի անընդմեջ մասնակցել Չեմպիոնների Լիգային։
2008 թվականի ապրիլի 15-ին Կուրանյին պոկեր ձևակերպեց Էներգի Կոտբուսի դեմ խաղում, իսկ Շալկեն հաղթեց 5-0 հաշվով։ Դրանից 3 օր առաջ Շալկեն 5-1 հաշվով պարտվեց Վերդեր Բրեմենին, իսկ թիմի միակ գոլը խփեց Կուրանյին։


=== Դինամո Մոսկվա ===
2010 թվականի մայիսի 9-ին Կուրանյին 3 տարվա պայմանագիր կնքեց Մոսկվայի Դինամոյի հետ՝ ակումբ տեղափոխվելով հուլիսի 1-ին։ Իր դեբյուտը ակումբի կազմում նշեց հուլիսի 31-ին՝ Կռիլյա Սովետովի դեմ խաղում։ Օգոստոսի 14-ին՝ Զենիտի դեմ խաղում Կուրանյին խփեց իր առաջին գոլը Դինամոյի կազմում։
Ակումբի հետ պայմանագիրը մինչև 2015 թվականը երկարաձգելուց հետո՝ 2012 թվականի հուլիսին Կուրանյին դարձավ Դինամոյի ավագը։


=== Հոֆենհայմ ===
2015 թվականի հուլիսի 24-ին Կուրանյին 1 տարվա պայմանագիր կնքեց Հոֆենհայմի հետ։
2017 թվականի մարտի 24-ին գերմանացին ավարտեց պրոֆեսիոնալ ֆուտբոլիստի կարիերան, թեև ուներ առաջարկներ Քաթարից և Չինաստանից։


== Միջազգային կարիերա ==
Կուրանյին ծնվել է Ռիո դե Ժանեյրոյում, Բրազիլիա՝ հունգարական արմատներ ունեցող գերմանական հորից և պանամացի մորից։ Նա ընտրեց Գերմանիայի հավաքականը, թեև հնարավորություն ուներ խաղալու նաև Պանամայի և Բրազիլիայի հավաքականներում։
Կուրանյին Գերմանիայի ազգային հավաքականի կազմում իր դեբյուտը նշեց 2003 թվականի մարտի 29-ին՝ Եվրո 2004-ի որակավորման Լիտվայի դեմ խաղում։ Իր առաջին գոլը հավաքականի կազմում խփեց հոկտեմբերի 11-ին՝ Իսլանդիայի դեմ խաղում։ Կուրանյին Գերմանիայի կազմում մասնակցեց Եվրո 2004-ին և 2005 թվականի Կոնֆեդերացիաների գավաթին, սակայն չհայտավորվեց 2006 թվականի աշխարհի առաջնությանը։
2007 թվականին Կուրանյին վերադարձավ Գերմանիայի հավաքական 15 ամսվա բացակայությունից հետո՝ 2007 թվականի փետրվարի 7-ին գոլի հեղինակ դառնալով Շվեյցարիայի դեմ ընկերական խաղում։ Նա մասնակցեց Եվրո 2008-ին՝ փոխարինման դուրս գալով Իսպանիայի դեմ եզրափակչի երկրորդ խաղակեսում, սակայն այդպես էլ չկարողանալով օգնել իր թիմին խուսափել պարտությունից։ Այս հանդիպումը դարձավ Կուրանյիի 50-րդ խաղը Գերմանիայի ազգային հավաքականի կազմում։
2008 թվականի հոկտեմբերի 11-ին Կուրանյին դուրս մնաց Ռուսաստանի դեմ խաղի համար կազմից։ Խաղի առաջին խաղակեսը տրիբունայից դիտելուց հետո, նա լքեց մարզադաշտը և չվերադարձավ Գերմանիայի հավաքականի հյուրանոց։ Այս միջադեպից հետո ազգային հավաքականի մարզիչ Յոախիմ Լյովը հայտարարեց, որ նա այլևս երբեք չի հրավիրի Կուրանյիին Գերմանիայի հավաքական։


== Անձնական կյանք ==
Կուրանյին ունի Գերմանիայի, Հունգարիայի, Բրազիլիայի և Պանամայի քաղաքացիություն։ Նրա սիրելի ֆուտբոլային թիմը Ֆլամենգոն է։ Կուրանյին կարող է խոսել գերմաներեն, պորտուգալերեն, իսպաներեն, անգլերեն և հունգարերեն։
Կուրանյիի կինը՝ Վիկտորիա Պելիչիչը խորվաթ է։ Նրանք ամուսնացել են 2007 թվականի ապրիլի 28-ին Շտուտգարտում։ 2005 թվականի սեպտեմբերի 27-ին նրանք ունեցան իրենց առաջին երեխային՝ Կառլոյին։ 2008 թվականի հունվարի 6-ին նրանք դուստր ունեցան՝ անվանելով նրան Վիվիեն Կարմեն։


== Կարիերայի վիճակագրություն ==


=== Ակումբային վիճակագրություն ===


=== Միջազգային վիճակագրություն ===


=== Միջազգային գոլեր ===


== Նվաճումներ ==


=== Ակումբային ===
Շալկե 04Գերմանիայի լիգայի գավաթ․ 2005


=== Միջազգային ===
ԳերմանիաՖԻՖԱ Կոնֆեդերացիաների գավաթ․ երրորդ տեղ․ 2005
ՈՒԵՖԱ Եվրոպայի առաջնություն․ երկրորդ տեղ․ 2008


== Ծանոթագրություններ ==


== Արտաքին հղումներ ==
Կուրանյիի պաշտոնական կայքը
Կուրանյիի պաշտոնական Ֆեյսբուքի էջը
Կուրանյիի պաշտոնական Տվիտերի էջը
Կուրանյիի պաշտոնական Ինստագրամի էջը
Կուրանյին transfermarkt-ում
Կուրանյին WhoScored.com կայքում
Կուրանյին ՈՒԵՖԱ-ի պաշտոնական կայքում